khistorydata/jeongjo-sjw-relations huggingface dataset:
정조 18년
沈晉賢以禮曹言啓曰水原公都會取考定式草記批旨內文倅之替行於留守衙門似無其例若令兼留守爲之則諸生之裹糧來京爲弊不少以尊體貌之意自京差送試官亦或有弊問于曾經留守草記可也事命下矣謹依批旨內辭意問于曾經留守則領中樞府事蔡濟恭以爲華城之創設公都會乃所別致慰悅而今當大比之歲以武將之爲留守不得設行則其抑鬱當如何也雖然其所區處未見有恰好道理無已則自京差遣儒臣中素有文名者以爲及期試取之地恐似無妨各道旣有京試官適因事勢華城之自京差送未必爲不可伏惟上裁云行判中樞府事李命植以爲華城公都會有初擇有覆試初擇爲三日覆試爲一日今則日字已迫分初覆擧行亦多難便勢當連試四日矣武將不可主試兼留守亦不合移設則別定京試官以送之外似無他道且覆試時例有道內守令察訪中二人差定參試之事初擇三日則依留守例京試一人與一參試主之只於覆試時備三員則爲弊不甚大段事面亦似正當以臣愚淺之見外此別無思量者伏惟上裁云矣曾經留守之議如此上裁何如傳曰更思有好道理前留相中曾經閣職者領府也令內閣牌招出題下送仍令時留守分三日試取後試券上送于內閣內閣微稟後言送使之入來考券參試之對官則時任抄啓文臣中依陞試例令試官劃出二人事分付此後留守如今番時則時原任閣臣及文任中令禮曹稟旨草記差出一人依今番例考試事定式至於覆試則異於本府設場亦有畿甸可倣之例除之取其優等計劃出榜事一體分付內閣及本府可也
정조 18년
金啓洛以備邊司言啓曰今日本司坐起備堂懸病至於六人之多事體未安竝推考令政院牌招何如傳曰允
정조 18년
金啓洛以備邊司言啓曰頃因德源府民家失火有奠接形止報來草記之命矣卽見咸鏡監司金華鎭所報則以爲自營邑給材助糧申飭結構而元山失火元戶二百二家入作無籍一百十家依前結構他人家挾居者一百五十戶亦爲安頓俾各奠接無一民失巢之患云矣敢啓傳曰知道
정조 18년
金啓洛以左邊捕盜廳言啓曰本廳從事官李光逵移拜武兼宣傳官職務相妨從事之任今姑改差何如傳曰允
정조 18년
判義禁李𡊠疏曰伏以臣才非需世位至卿月陳力就列報效雖殫於微衷居官任職勞績最下於衆中內外踐歷爀然華膴臣非不欲披瀝肝血仰請卸免而感激旣極義分且懼有除輒膺便若固有者厥惟久矣恩眷冞重於山海裨補尤蔑於絲毫每自循省愧汗浹背況今桑楡之景未迫於遲暮蒲柳之質已及於凋謝更不敢萌半分希望在於一步榮進迺者伏奉除旨擢臣爲判金吾噫我朝崇品卽周禮之九命也班旣尊矣官亦榮矣自非功閥茂著望實俱隆本不敢擬議於斯任如臣譾劣百無一能者豈可輕授濫冒也哉夫量能授任聖朝之美政也負乘致冠人臣之至戒也自臣得聞除命惝怳驚惑莫知措躬之所循墻之心集木之懼交攻於中參前倚衡有不可頃刻而忘也適値法駕命戒陪扈義重不得不章皇祗肅而今若諉以一出仍爲蹲冒不但臣心之愧恧無地可容公議之嗤點難以自解伏乞聖明俯察由中之懇亟施體下之恩仍命選部收臣新質以嚴公器以安私分千萬幸甚答曰省疏具悉卿其勿辭行公
정조 18년
敎摠戎使申大顯書王若曰閫外將軍制之南顧憂紓師中丈人吉也北畀恩隆綸誥纔宣旌彩蝢變惟卿簪紳名族鈐韜令譽典四閫而莅九州早膺先王朝隆寄亞三營而摠五衛蔚有古將臣遺風蓋內外歷試者多所前後委任也重念我海東巨鎭卽彼漢北重城氣勢峙三角之峯是爲畿輔之關防形勝列百雉之堞近作京邑之藩屛地利足憑奚徒緩急之可恃天塹旣固展也保障之得宜宛晉家表裏之形管轄是掌同漢軍南北之制籌策與聞殆同兩局設施爲任最重邇來百弊之叢集是時屬誰玆授卿以摠戎使卿其祗服寵章克詰戎務峙倉粟而繕修譙障每思陰雨之綢繆簽健兒而堅利甲兵無忽春秋之組練於戲予不多詰其須小心臨溪瞻洗劍之扁莫曰升平之日久登臺追練戎之義宜勉節制之風生重關備擊柝之憂克壯宋北門鎖鑰中宸切聽鼓之念俾守楚方城險要故玆敎示想宜知悉知製敎尹益烈製進
정조 18년
甲寅九月十五日午時上御重熙堂同副承旨入侍時同副承旨南公轍記事官鄭文始記注官金良倜承膺祚以次進伏訖上命書傳敎曰各陵寢風落木摘奸史官宣傳官幾皆復命豈必特敎處分下廟堂有司堂上與禮判看詳後待書啓齊到入侍稟處懿陵火巢內風落木匿報及偸斫至於屢百株云者極爲驚駭禮曹參議徐榮輔牌招卽爲馳往嚴査以來上曰禮曹參議入侍賤臣承命出傳與禮曹參議徐榮輔偕入進伏上曰爾其馳往懿陵與文兼蔡弘遠眼同詳査以來仍命退諸臣以次退出
정조 18년
甲寅九月十五日酉時上御誠正閣坐直承旨與差使員禮曹參議入侍時右副承旨尹致性記事官鄭文始記注官金良倜承膺祚禮曹參議徐榮輔差使員安義縣監朴趾源鎭川縣監李鍾淑以次進伏訖上敎趾源等曰爾等之邑年事何如去月風雨之後果無所損而道內民情亦如何云耶趾源曰安義十二面內七八面優爲稍實比再昨年雖謂之豐年未爲不可去月風雨後別無受傷以臣所聞大丘興海等數邑未免歉歲云矣鍾淑曰臣邑多有灌漑處故優免歉荒而內浦數邑不如他邑亦不至大歉云矣上曰爾等邑弊有何可達之事乎趾源等曰別無可達之事矣命守令先退敎榮輔曰摘奸則果何如也榮輔曰臣承命馳詣懿陵風落松偸斫與否應問各人等處嚴杖捧招渠輩文記亦使現納則今番風落株數槪爲五百餘株而本陵令李義肅謂以多數牒報事涉惶悚所報臣曹者僅爲百餘株而其餘則皆歸於陵屬等處帖下與賞施之用雖以所報於臣曹者言之因臣曹許題折半則劃給造泡寺折半則藏置以備公用而劃給與藏置之數俱有加於報來之元數矣內山風落木數十株則付之於參奉黃勉喆使之區處陵寢樹木何等至重風落報曹亦宜從實而令李義肅之敢爲瞞報私自擅用者究厥罪狀萬萬痛駭雖以參奉言之追後入直未免同犯者亦涉可痛合有各別重繩之道故敢此仰達矣上曰今聞所奏陵官事極爲駭悖風落株數之多寡何關於渠輩而謂以多報之惶悚至有襲謬減數區處無路致有賞給帖給之擧云者萬萬痛惡況陵內樹木之風落除斫何等審愼之事則今番現發之罪其所嚴處渠輩焉敢逭乎兩齋郞雖有首從之別犯禁則一也且況各人處取招之株數又加於當初書啓者乎律文中偸斫之不禁自一株以上其律遞加至於流律風落瞞報雖有間於偸斫不禁所犯之若是無狀其罪有浮於不禁偸斫但一枝一束之不爲染指則分明云當該令李義肅遠地勿限年定配仍施禁錮之典參奉黃勉喆施以徒配之典符同犯科之下屬令該曹照法痛繩後草記可也出擧條仍命退諸臣以次退出
정조 18년
行都承旨沈煥之典醫監雜科進行左承旨沈晉賢坐行右承旨金履成坐直左副承旨金啓洛坐右副承旨尹致性坐直同副承旨南公轍坐注書鄭文始仕一員未差假注書申星模仕直事變假注書尹東壽仕
정조 18년
金啓洛以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
尹致性啓曰大司憲李聖圭執義許晊持平李瑞朝方在臺啓中掌令李景溟在外持平洪秉臣傳旨未下掌令曺允遂呈辭監察茶時之意敢啓傳曰知道
정조 18년
沈煥之啓曰臣煥之以兼帶典醫監提調今日雜科初試進去下直之意敢啓傳曰知道
정조 18년
傳于尹致性曰京試官入侍
정조 18년
沈煥之以司饔院監饍提調意啓曰各殿宮日下生雉因傳敎全數代封矣今則秋節已深山雉漸出今日爲始日下生雉依例復舊封進之意敢啓傳曰知道
정조 18년
尹致性以義禁府言啓曰懿陵令李義肅遠地勿限年定配仍施禁錮之典參奉黃勉喆施以徒配之典事承傳啓下矣李義肅慶尙道玄風縣遠地勿限年定配仍施禁錮之典黃勉喆江原道平康縣林丹驛徒三年定配而竝以承傳內辭意具罪目依例發遣府羅將押送于各其配所何如傳曰允
정조 18년
禁府啓目長興庫前奉事洪樂正主簿金載遂等原情云云傳旨內辭緣泛稱遲晩竝只刑推得情何如判付啓除刑推議處爲良如敎又啓目李允謙更招云云問目內辭緣惶恐遲晩刑推得情何如判付啓除刑推議處爲良如敎
정조 18년
敦寧都正白仁煥疏曰伏以臣以遐土賤品猥竊科第賦性庸愚學識鹵莽而伏蒙我聖上陶甄之恩濫通臺憲極踰涯分負乘之懼恒切于中屛伏窮巷歌詠聖德以終餘年之計矣何幸大馬之齒七十有三而獲値邦慶無疆之日大霈旁行於八域恩資遽及於賤臣惶懍蹜踧罔知攸措千萬夢寐之外又以臣爲敦寧府都正聞命惝怳感祝冞切尤不知置躬之所第伏念所叨之職尤爲乖格臣旣無敦寧則例當遞改何敢一刻蹲冒以貽傍人之譏乎昨日出肅一謝恩命少伸臣子之分耳玆敢不避猥越冒瀆崇嚴伏乞聖慈天地父母卽命選曹考例鐫改以存公格以安私分不勝幸甚臣無任云云答曰省疏具悉疏辭下該曹稟處
정조 18년
甲寅九月十六日未時上御重熙堂左承旨入侍時行左承旨沈晉賢記事官鄭文始記注官金良倜承膺祚以次進伏訖上曰禮議擧條旣已啓下分付禁府使之卽爲擧行命書公事判付訖仍命退承史以次退出
정조 18년
甲寅九月十六日酉時上御誠正閣京試官入侍時右副承旨尹致性假注書申星模記注官金良倜承膺祚慶尙左道京試官尹魯東以次進伏訖上曰沿路農形何如魯東曰仁同柒谷密陽慶山四邑田畓穀皆善爲成實人民晏然聞慶一邊安東一半亦皆免凶人民亦晏如矣上曰去月二十七八日之風何如魯東曰遇風之夜未能詳知朝見路傍則別無傷處矣上曰東萊晉州等邑何如魯東曰此非沿路邑不得見亦未聞之矣上曰湖中何如魯東曰丹陽淸風田穀盡刈畓穀幾收而民情晏如其餘則非沿路未能詳知矣上曰寧海盈德延日等邑何如無設賑之慮乎魯東曰似無其慮矣上曰見道伯乎道伯亦以凶年爲憂乎魯東曰然上曰今聞試官之言必無諱災之理而非慘凶云無乃前所聞者過耶上曰試所何如入門幾何亦無亂雜之端耶魯東曰收券初場三千八百張終場三千三百張而入門時禁亂所有作梗之人故査出其首犯二人歸時送于監營使之刑推以勵矣上曰東堂何如果有自作之人乎魯東曰使之各坐試取則皆是讀書老儒文則多實才也上曰聞甚可嘉上曰雖非御史沿路多經郡邑守宰治績之能否或有聞見者乎魯東曰雖多所經或宿一宵或爲中火因卽發行果無聞知者矣上命魯東先退命書傳敎曰時囚罪人趙弘鎭罷職放送仍命退承史以次退出
정조 18년
行都承旨沈煥之雜科進行左承旨李集斗在外行右承旨洪義榮病行左副承旨金履成坐直右副承旨徐榮輔牌不進同副承旨李羽晉坐直注書鄭文始仕直一員未差假注書申星模仕事變假注書尹東壽仕
정조 18년
沈煥之啓曰大司憲李聖圭執義許晊持平李瑞朝方在臺啓中掌令李景溟在外持平洪秉臣傳旨未下掌令曺允遂呈辭監察茶時之意敢啓傳曰知道
정조 18년
沈煥之啓曰來二十一日朝參月次矣敢稟傳曰停
정조 18년
沈煥之啓曰來二十一日輪對日次矣敢稟傳曰後日次待令
정조 18년
沈煥之啓曰卽見濟州牧使沈樂洙狀啓則首尾言病極爲猥屑萬萬未妥原狀啓係是民事雖不得不捧入而該牧使不可無警從重推考何如傳曰允
정조 18년
備忘記濟州牧使李禹鉉下直長弓一張長箭一部筒兒一箇賜給
정조 18년
傳于金履成曰大臣備局有司堂上入侍
정조 18년
傳于沈煥之曰同副承旨入侍
정조 18년
承旨前望單子入之洪義榮徐榮輔落點
정조 18년
沈煥之啓曰新除授左副承旨徐榮輔卽爲牌招何如傳曰允
정조 18년
承旨前望單子入之李集斗李羽晉落點
정조 18년
金履成啓曰右副承旨徐榮輔牌不進罷職傳旨今方捧入而伴直無人同副承旨李羽晉牌招入直何如傳曰允
정조 18년
以右副承旨徐榮輔罷職傳旨傳于金履成曰以近俗四維之不如古此等處豈使放倒而嫌路之太廣亦關紀綱則朝筵下敎宰臣亦必聞之矣今之作僚者與不得不然者有異且異於領相與重臣者乎其在敦俗之政決不以難强者强之只推更爲牌招問于乃父後察任
정조 18년
以右副承旨徐榮輔再牌不進罷職傳旨傳于李羽晉曰君命有所不受親訓無諾可乎所下飭敎亦非强其不可强則焉敢若此傳旨勿施前牌催促去就自量爲之
정조 18년
金履成以弘文館言啓曰本館下番副修撰臣尹益烈以兼中學敎授今日儒生試取事晝仕出去之意敢啓傳曰知道
정조 18년
李羽晉以弘文館言啓曰副校理尹序東旣有只推之命卽爲牌招察任何如傳曰允
정조 18년
金履成以禁衛營言啓曰依定式臣漢豐進詣南壇奉審摘奸則壇上及紅箭門階砌俱爲無頉禁樵禁松之節亦無疎虞之端連年所植松木頗有茂密之漸而其中墻垣間多有缺落處令該曹卽速修改其他看護等事另加申飭之意敢啓傳曰知道
정조 18년
金履成以義禁府言啓曰忠淸前水使尹範敍頃以前任宣川府使時牧馬欠縮事拿來草記批旨內差待道臣年分狀本如不入於尤甚邑依草記施行否則閫帥異於道臣而管下貽弊一也馬政雖重民弊宜念待麥秋拿來可也事命下矣今則尹範敍旣已差代年分狀本更無遲待之事依前草記發遣府都事交龜後拿來何如傳曰廚傳有弊待其到城外拿來可也
정조 18년
李羽晉以刑曹言啓曰因禮曹參議徐榮輔所啓風落瞞報時符同犯科之下屬照法痛繩後草記事命下矣守僕全世俊孟成岳書員安光福等之瞞報株數符同作奸究厥罪狀萬萬痛惡爲先各嚴刑一次後取考律文則大明律盜園陵樹木條有曰犯盜園陵內樹木者皆杖一百徒三年若計贓重於本罪者加盜罪一等監守自盜贓二十五貫杖一百流三千里依此律全世俊咸鏡三水府安光福甲山府孟成岳平安道渭原郡竝定配所而待拷訊日後竝決杖一百卽爲押送之意敢啓傳曰知道
정조 18년
吏曹啓目粘連觀此敦寧都正白仁煥上疏則以爲臣旣無敦寧則例當遞改卽命選曹考例鐫改亦爲白有臥乎所旣無敦寧則揆以公格不可仍置今姑改差何如判付啓依允
정조 18년
甲寅九月十七日卯時上御誠正閣大臣備局有司堂上濟州牧使同爲入侍時行左承旨沈晉賢假注書申星模記注官金良倜承膺祚領中樞府事蔡濟恭右議政李秉模有司堂上沈頤之尹行恁濟州牧使李禹鉉以次進伏訖濟恭等曰近則夜氣寒涼聖體若何上曰一樣矣濟恭等曰王大妃殿氣候何如上曰近則差勝矣濟恭等曰惠慶宮氣候何如上曰一樣矣上曰以濟州民事昨欲詢問而夜深未果今始召接也濟恭曰昨見狀本甚驚矣上曰全羅一道皆是歉荒而沿海諸邑尤甚云島民陸民無兩便之道將奈何濟恭曰輸送之路臣雖未見其形止而羅里鋪濟民倉穀物之近萬輸送時萬軍之勞動已悶而畢竟穀縮又徵於陸民者尤豈不難乎上曰右相之意何如秉模曰島中穡事之悶已無可言而以狀本見之十月前以麥爲糧其後則與不農同穀物不可不許而非穀爲難輸送爲難上曰島民若不往哺則此何異於推而納之大洋之中乎秉模曰二去癸巳年已例冊在閤外上曰兼春秋出去持來可也良倜承命出持年例冊跪進上命晉賢讀晉賢伏讀訖上曰濟州則以皮牟代錢自是國典不用折米雖以癸巳已例見之前後往哺幾近二萬石則豈皆折米乎上曰湖南穀簿大凡幾何而盡在何處頤之曰麥則二十萬石而布在於沿海列邑矣上曰近來穀簿何以知之秉模曰種子亦不可不給矣上曰大風之餘百穀披靡民情遑遑而反風之後或有一分回蘇之道乎此則倖望也上曰癸巳已例亦與今年同其時沿海邑亦皆設賑矣秉模曰如此歉歲雖一包極艱矣爲新牧者亦必盡心而渠或不然陸民之受困固不暇言而重溟之外其害尤重將嚴飭下送矣上曰新牧使足可堪任若不善治豈敢越海而還乎濟恭曰俄聞戶判言則新牧得人云矣上曰其爲金海蔚山也或爲善治云矣濟恭曰島中之民當癸巳大無仰哺朝廷得以生活至今仰頌先朝爲民之聖德矣上曰古則往往逢歉今則年年爲歉古則或爲設賑近則無歲無賑上天警告已極怵畏而生民濟活豈不悶迫乎上曰近來或以爲明年卽慶年不可設賑云是豈成說乎慶禮則待麥秋或待秋設行亦無妨而以慶停賑斷無是理矣秉模曰此濟州牧使沈樂洙狀啓也以爲島中穡事大有豐登之望矣不意八月二十七八日東風大作禾穀之爲風披離之外海沫鹹水如鹽沈菹八九十歲老人皆言二去癸巳年有此災今年又有此災云云卽今民食以夏間牟麥之稍登姑無飢餒而十月以後勢將望哺於朝廷若非折米二萬餘石船運則無以排比還賑卽令廟堂及時措畫十月內限六七千石先爲入送其餘萬餘石自正月連續到迫然後庶不至盡劉爲辭矣本島荐歉之餘幸有豐登之望矣意外被災若是孔酷言念民事誠爲切悶而今年湖南穡事到處告歉沿海諸邑尤爲甚焉許多運穀實是沿民海夫不忍之政且以狀辭觀之則差過數十日可以收穫而忽被此災云其爲過半成實可以推知鹹沫飄灑雖曰遍境亦豈至於全無一粒之所收乎二萬石請穀遍考久近謄錄非但無其例雖以二去癸巳拔例優恤之德意其所區劃亦不過萬石今此狀請似由於病未巡野不能詳審之致該牧使推考狀本來到後聖念憧憧丙枕靡安未明求衣待曙召對前席詢諮旣勤且摯其在對揚之宜用優例一依二去癸巳劃給之數米牟租合一萬石特爲區劃分付道臣以沿海有裕邑留庫中從便裝載五千石則趁十月內入送餘數則限春初陸續運送而新牧使今方下去五千石先運時不必別定差員使新牧使領運入去其餘船運定差員依近例擧行候風愼涉等節各別嚴飭發送及還泊形止使之隨卽狀聞何如上曰領府事之意何如濟恭曰耽羅全一道告歉實爲可驚可矜以聖上不欲使一夫不獲之盛德必用拯溺救焚之政臣固仰揣而但念本道沿邑之被災與耽羅別無異同設有留儲穀物便是飢民口吻中物奪此與彼旣甚重難且況穀物非無胵而至者必使衆民擔負輸致然後可以裝載可以運送如是之際民亦勞止曷可勝言念島民之仰哺則不遑他恤顧陸民之困悴則亦係不忍天下事無兩美俱便有如是矣況請穀二萬考之謄錄前所未有右揆之警責牧使烏能不然雖然以狀啓觀之則島民之得之則生不得則死可以遙度依二去癸巳劃給之數分冬春量宜船運使新牧使盡心於還賑之間仰體九重如傷若保之聖意恐爲得宜矣上曰依爲之湖南沿邑之旱災風損爲害最甚民情遑汲如在目中懸懸一念寤寐如結昨夜見濟州請穀之狀島中災損豈勝矜惻數萬生靈之濟活係此船粟一款領府所奏中得之則生不得則死云者誠切實陸民則猶有移轉之路島民則無此何以生乎然則救島民爲尤急依右相所奏卽爲分付道伯先劃穀物付之新牧使領運入去各年前例雖無二萬石劃給之時云而觀於狀辭似非過實之請剋減折半有所不忍且況明年何年濟活之政尤合飾慶之道初欲下送內帑錢椒而聞新牧言島中難以貿遷云其言亦然本道常賦公貨除留準五千包之數特爲加劃名之曰內下賑需以示朝家別給濟活之需者出於爲明年所重之至意令該牧使開春後應式後別設一巡厚饋之仍又宣諭朝家本意使傴僂頷顑之類北望鼓腹知是殿宮恩澤今則船粟之計已決而如噎在喉耿耿不置者沿民之輸穀船夫之運粟而其所軫恤若無拔例豈可曰一視島陸乎將此批答另飭道伯所以樂趨爭趨於運輸之際者竭誠便宜擧行具由狀聞言念島氓之困苦玉食何甘常供雖重宜有闊狹本島獻御之物及凡係納于京司者無論出於官出於民者薦新所用外一竝限明年麥秋蕩減殿宮所進旣奉慈敎一體停免越海之時以祈利涉亦出於爲民之苦心血誠今番亦依年前已例齎送香祝於牧使之行行祭後發船海於天地間爲物最鉅而自昔尤重於南海爵次最貴苟能牲肥酒香齎誠虔祈則不但一帆穩往其還如往將使歲歲豐和多賴祝融之助祭文當製下嚴飭牧使另加潔齋將事事行會可也出擧條上曰何時發行禹鉉曰明再明當發矣上曰宣諭除之必以明夕發去而善爲賑民以有歸對之顔仍命先退禹鉉退出上曰戶判與副提調先退擧行可也頤之行恁退出濟恭曰摠戎廳還穀釐正在飢民可謂切膚之苦臣春末在高陽時聞居人之言則在還旣在新還又出且選其中稍實者一戶幾至數十石楊州民爲幾千石高陽民爲幾千石楊州則民多而亦難堪當高陽則民少而獨被其害云矣上曰門外保主人已無之云而僧還之保尙存其弊自在云甚可悶也還穀盡捧則今爲八萬石而飢民則停退尙未封留云大抵此事若如節目爲之則誠好矣而今年必不成明年亦如此矣上曰朴判府自年前館錄以後與卿不相合者蓋以卿疏中一句語也雖欲投鼠獨不念忌器乎向來傳敎中不槪之多端云者已示微意矣本事有司之臣亦所不知則豈非自家之疲然處乎右相必有從近相逢之道以今行必洗向來錢事辱國之意傳此筵敎可也上曰華城城役方至何境耶濟恭曰城門則已成自南來者皆云宏壯矣上曰風落木摘奸現發者不過有二律瞞報也漏報也瞞報卽故犯漏報便是無情以此論律他無可合矣且聞各處陵寢多有木根云而今番旣非木根摘奸則不必致罪而大抵陵下兩班及無賴輩之潛斫甚於陵官矣至於李義肅之今番所爲萬萬痛駭九宗出後如此輩之心何以知之第聞無所染指云故以瞞報議律矣大抵懿陵忌日予必行素先大王友于之聖德出尋常萬萬大舜五十而慕而先大王友于之德至於八十之年而如一日則予之行素卽仰體先大王志事也若非景廟朝托遺則亦豈有先大王五年治平以至于今日乎上曰金洛何去何無更聞也僞着乎僞造乎秉模曰僞着而非僞造也上曰使秋曹捉囚可也上曰李益運竄配非救沈興永也以臺啓坐次也臺啓輕重何關於坐次而以新啓必欲置於金鍾秀之上故有此處分矣渠爲其時諫長則只陳其時事情爲可而焉敢煩達乎固知中路放遠故初以黑山島定之以重其律名者矣無論韓晩裕姜克成李益運皆以孝理之政蒙放者莫非殿宮之恩德也上曰華城公都會開場在明云領府明日入來書題出送可也仍命先退濟恭秉模退出命書判付訖仍命退承史以次退出
정조 18년
甲寅九月十七日午時上御重熙堂同副承旨入侍時同副承旨南公轍記事官鄭文始記注官金良倜承膺祚檢校直提學徐有防以次進伏訖上命書傳敎曰民事不可緩則況近日憧憧之時乎昨日濟州民事狀啓爲其不緊請推不但無端遲滯付之無識中官入啓更鼓遲滯幾至於明發待朝政院事極爲駭然坐直下位承旨遞差近日則一番狀啓一番請推便成謬例如是之際承傳色持來淹滯當該承旨一竝査出遞差已遞職者爲先從重推考此後設有問備之事狀啓付司謁措辭先入請推從後爲之事載之該房故事上敎有防曰有何可達之事乎有防曰御衣襨事體莫重故凡造成之時筵稟出擧條例也而近來則入侍時只爲提稟不出文跡者事體未安至於進御耳掩與衣襨亦無異同此後則一依古規恐合事宜遠遊冠耳掩之昨年新造者纔經今番夏潦已多有頉處臣職在提擧不善董飭其典守之罪誠不勝惶恐而今則十月在近不可不趁卽新造以此分付戶曹使之依例進排何如上曰依爲之自今蠧損處庫庫修補而係是令前今番則不謹典護之郞官一竝推考此後當年內蠧損當該夏節入直官員其冬殿最以下考施行可也出擧條仍命退承史以次退出
정조 18년
甲寅九月十七日未時上御重熙堂備局有司堂上京試官同爲入侍時同副承旨南公轍假注書申星模記注官金良倜承膺祚有司堂上沈頤之尹行恁全羅道京試官南履翼以次進伏訖上曰試邑何處履翼曰監試則寶城東堂則谷城也上曰年事何如履翼曰下去時百穀頗有成實之望矣去月大風後盡爲枯損矣上曰風吹何如民情何如履翼曰瓦飛木拔民家或頹中稻則多落晩稻則披靡無可食之望民情雖不遍觀路傍人民擁馬呼訴者多矣上曰場中何如無雜亂之弊乎履翼曰入門無雜士習濟濟矣命退履翼先退出命公轍讀擧條批答訖上曰此批謄付一本於新牧之行入去後具章服出坐咸聚島民以此批旨一番洞諭之意言于新牧可也監司處擇送褊裨島中民事仔細探來狀聞之意通之可也命書傳敎曰同副承旨許遞又命書傳敎曰承旨前望單子入之仍命退諸臣以次退出
정조 18년
行都承旨沈煥之典醫監雜科進行左承旨沈晉賢未肅拜行右承旨金履成坐直左副承旨徐榮輔內閣直右副承旨李羽晉坐直同副承旨洪義浩未肅拜注書鄭文始仕一員未差假注書申星模仕直事變假注書尹東壽仕
정조 18년
李羽晉啓曰大司憲李聖圭執義許晊持平李瑞朝方在臺啓中掌令李景溟在外持平洪秉臣傳旨未下掌令曺允遂呈辭監察茶時之意敢啓傳曰知道
정조 18년
李羽晉啓曰新除授行左承旨李集斗時在忠淸道鎭川地斯速乘馹上來事下諭何如傳曰允
정조 18년
承旨前望單子入之李鼎德李身晦落點
정조 18년
傳于李羽晉曰同副承旨入侍
정조 18년
李羽晉啓曰新除授右副承旨李鼎德時在慶尙道慶州地斯速乘馹上來事下諭何如傳曰允
정조 18년
傳于金履成曰在外承旨許遞前望單子入之
정조 18년
承旨前望單子入之沈晉賢徐榮輔洪義浩落點
정조 18년
以副校理尹序東牌不進罷職傳旨傳于金履成曰只推
정조 18년
以宣薦內禁衛秋等試射時鐵箭騎芻優等別單傳于李羽晉曰額外出身禹文圭鐵箭一二矢一百五十步閑良李重愼騎芻四中雖以單技未入於優等秩其在勸奬之道當有拔例施賞禹文圭熟馬一匹賜給李重愼直赴會試
정조 18년
李羽晉以禁衛營言啓曰本營哨官吉命來身病甚重勢難察任改差何如傳曰允
정조 18년
李羽晉以禁衛營言啓曰本營分授崇禮門東西兩邊體城合六間頹圮處今月十九日始役改築之意敢啓傳曰知道
정조 18년
禁府照目長興庫前奉事洪樂正主簿金載遂矣貢契貽弊飭敎何等申嚴而身爲該庫官員紙地席子油芚之屬廉價貿用雖曰襲謬揆以法意有難容貸竝只以此照律罪各杖一百收贖告身盡行追奪私罪奉敎依允爲旀洪樂正功議各減一等金載遂功減一等爲良如敎又照目假注書李允謙矣屢次盤問之下一辭漫漶已極無狀雖以現發之罪論之賓啓座目之不能詳審强引情勢直爲經出傳命之有往無復講章之從傍誤書鍮硯之不爲持入筵敎之率爾仰對俱是無嚴之習妄錯之罪是白遣至於筵話事體尤何等嚴重而或無難書之或落漏條件兺不喩臺批之換書傳旨之留滯亦萬萬痛駭竝只以此照律罪杖八十收贖告身盡行追奪徒二年定配私罪奉敎依允如有功議各減一等爲良如敎
정조 18년
李羽晉以義禁府言啓曰時囚罪人李允謙杖八十收贖告身盡行追奪徒二年定配照律公事判付內依允功議各減一等事命下矣李允謙功議各減一等杖六十收贖告身盡行追奪江原道金化縣生昌驛徒一年定配而議啓內辭意具罪目依例發遣府羅將押送配所何如傳曰允定配收贖可也
정조 18년
甲寅九月十八日辰時上御春塘臺宣薦內禁衛秋等試射入侍時同副承旨李羽晉假注書申星模記注官金良倜承膺祚以次進伏訖上曰在外及未肅拜承旨許遞前望單子入之待下批牌招察任出榻敎上曰當該承旨推考出榻敎仍命退承史以次退出
정조 18년
行都承旨沈煥之典醫監雜科進行左承旨沈晉賢坐直行右承旨金履成坐左副承旨徐榮輔坐右副承旨李羽晉坐同副承旨洪義浩坐直注書鄭文始仕一員未差假注書申星模仕直事變假注書尹東壽仕
정조 18년
李羽晉以都摠府言啓曰今日入直內三廳武兼禁軍及軍兵等中日試射請出標信傳曰知道
정조 18년
洪義浩啓曰大司憲李聖圭執義許晊持平李瑞朝方在臺啓中掌令李景溟在外持平洪秉臣傳旨未下掌令曺允遂呈辭監察茶時之意敢啓傳曰知道
정조 18년
徐榮輔啓曰明日常參經筵取稟傳曰停
정조 18년
李羽晉啓曰禁軍別將柳孝源禁軍戎器點考事明日慕華館出去矣兼帶右邊捕盜大將命召及大將牌傳令牌何以爲之敢稟傳曰仍牌往來
정조 18년
傳于沈晉賢曰今年諸道農形不待分等之啓庶可有略綽領會而面里旣有彼此云爾則邑各異而道不同可知紓民力奠民業之方勢將差待分等之啓而要之今年穡事無論東西南北催科之新舊竝捧決難議到八道三都舊還今年則特倂勿捧事令廟堂卽爲行會
정조 18년
傳于徐榮輔曰如陞庠微事除非特敎每煩草記尹益烈等外不爲擧行之諸學敎授處分次爲先一兩日內擧行泮長官制通變之後其爲蔑效甚於其前豈不駭然乎今年十二抄陞試自明日排日設行趁來旬前後計畫若或愆限直捧禁推傳旨以懲規避之習
정조 18년
以禁衛營習陣單子傳于李羽晉曰後日次爲之
정조 18년
以兵曹文臣朔試射試官望單子傳于李羽晉曰置之
정조 18년
洪義浩以刑曹言啓曰卽接禮曹移文則以爲忠淸監營移文內道內結城縣水軍定配罪人朴履三今番右道監試初試入格靑陽縣水軍定配罪人梁有季右道東堂文科初試入格云故詳考榜目則果爲的實依例擧行云矣取考配案則朴履三以不爲應講闌入場中罪壬子三月水軍充定梁有季以冒禁代述罪辛亥十一月水軍充定矣朴履三梁有季等旣已初試入格依法典免役徒流案頉下之意分付道臣何如傳曰允
정조 18년
甲寅九月十九日卯時上御熙政堂咸興永興兩本宮衣幣香燭親傳入侍時行右承旨金履成左副承旨徐榮輔右副承旨李羽晉記事官鄭文始假注書申星模記注官金良倜承膺祚直提學徐龍輔以次侍立上曰此後如此之時正時書入永爲定式之意分付禁漏官可也命書榻敎曰王大妃殿進御行濕流氣飮停止仍命陪進諸臣以次退出
정조 18년
行都承旨沈煥之典醫監雜科進行左承旨沈晉賢坐行右承旨金履成坐左副承旨徐榮輔內閣直右副承旨李羽晉坐直同副承旨洪義浩坐直注書鄭文始仕一員未差假注書申星模仕直事變假注書尹東壽仕
정조 18년
藥房提調徐有防行左承旨沈晉賢啓曰伏未審聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 18년
洪義浩啓曰大司憲李聖圭執義許晊持平李瑞朝方在臺啓中掌令李景溟在外持平洪秉臣傳旨未下掌令曺允遂呈辭監察茶時之意敢啓傳曰知道兩司被論及呈告人許遞今日政差出
정조 18년
李羽晉啓曰備邊司郞廳來言今日賓廳日次而無急稟定事本司來會云矣敢啓傳曰知道
정조 18년
洪義浩啓曰明日抄啓文臣課講何承旨進去乎敢稟傳曰同副承旨進去
정조 18년
傳于李羽晉曰忠淸水使留待
정조 18년
備忘記忠淸水使柳心源下直長弓一張長箭一部片箭一部筒兒一箇賜給
정조 18년
徐榮輔以吏曹言啓曰今九月二十一日祿都目政事爲之之意敢啓傳曰知道
정조 18년
洪義浩啓曰正言李東宇下諭後過限不上來依定式遞差傳旨及禁推傳旨捧入之意敢啓傳曰知道
정조 18년
傳于徐榮輔曰未肅拜春秋館堂上許遞
정조 18년
李羽晉啓曰忠淸水使柳心源留待命下之後徑先出去事未前有萬萬駭然所當重勘而本院請推之外無他可施之律何以爲之敢稟傳曰甚爲駭然所當嚴處而聞已受符出去爲先從重推考該房承旨亦爲推考
정조 18년
傳于徐榮輔曰政官牌招開政
정조 18년
有政吏批判書李致中牌不進參判洪明浩進參議未差同副承旨洪義浩進啓曰判書李致中牌不進參議未差小臣獨政未安何以爲之敢稟傳曰仍爲之以李在學爲大司憲李秉喆爲執義高宅謙爲司諫鄭景祚爲掌令李允行爲持平沈奎魯爲獻納鄭魯榮曺喜有爲正言尹行恁爲禮曹參議李庚運爲敦寧都正曺允遂爲司成金載七爲懿陵令金尙集爲知春秋兼持平尹魯東南履翼朴崙壽以上減下兼甕津府使單李普漢
정조 18년
兵批判書具庠進參判柳誼病參議朴宗甲入直參知兪漢寧病右副承旨李羽晉進以白海鎭爲都摠都事許隱爲宣傳官慶尙左水使李普漢黃海水使李海愚相換同知單玄啓桓副司直李身晦洪義榮李集斗金啓洛尹致性李鼎德白仁煥以上竝單付
정조 18년
兵批再政李馨秀爲宣傳官沈鑏爲慶尙左水使
정조 18년
李羽晉啓曰黃海水使李普漢旣呈肅單直爲出去事甚未安原單子勿施推考警責何如傳曰允
정조 18년
洪義浩以原任直提學金憙檢校直提學金載瓚言啓曰今日課講時抄啓文臣鄭取善以句讀之不通居不矣前後飭敎何等截嚴而全不肄習又此居不新進怠慢之習誠極駭然不可無警責之道拿處何如傳曰允
정조 18년
以慶尙監司趙鎭宅狀啓昌寧定配罪人徐有聞到配事傳于洪義浩曰何處逗留今始到配萬萬駭然昌寧猶是善地移配於河陽此狀啓還下送使之改修正上送
정조 18년
傳于徐榮輔曰未肅拜春秋館堂上許遞與刑判之代今日政以校閱耆臣未經人中擬入以尊年之意次對日有所下敎則其日政不爲擧行不但此事駭然自向來文任通望以後違牌事駭然甚矣當該吏曹參判洪明浩遞其任勿擬
정조 18년
傳于徐榮輔曰吏曹參判前望單子入之待下批牌招察任
정조 18년
傳于徐榮輔曰耆臣之未經者有擬入之命則銓官之無端不擬其爲駭然姑無論時帶其職者竝與呈告而不爲今日又勤辭敎屑越之外又關廉防春秋館行公諸堂一倂遞差俾知重四維之意
정조 18년
吏批再政以丁範祖爲刑曹判書邊得讓爲知春秋
정조 18년
吏批三政以丁範祖韓光綮柳戇爲知春秋
정조 18년
以李東宇囚單子傳于洪義浩曰分揀放送
정조 18년
李羽晉以備邊司言啓曰西北年例下送木綿去核與襦紙衣自本司依數準式捧上別定禁軍次第分送各該道之意敢啓傳曰飭禁稍久安知不解弛嚴飭兩道伯另加照檢俾邊外防戍之卒能沾扶纊之效可也
정조 18년
李羽晉以壯勇營言啓曰本營把摠鄭學耕方在罷散中時無職名令該曹口傳付軍職何如傳曰允
정조 18년
兵曹口傳政事副護軍鄭學耕
정조 18년
李羽晉以壯勇營言啓曰本營中日試射時鳥銃沒技人依節目別單書入之意敢啓傳曰知道
정조 18년
李羽晉以右邊捕盜廳言啓曰本廳兼從事官李熙燮時帶備邊司郞廳之任本廳從事官無備邊司郞廳兼帶之例從事官之任改差何如傳曰允
정조 18년
甲寅九月二十日辰時上御誠正閣左承旨入侍禮曹判書備局有司堂上同爲入侍時行左承旨沈晉賢假注書申星模記注官金良倜承膺祚禮曹判書閔鍾顯備局有司堂上沈頤之尹行恁以次進伏訖上曰備局有司堂上禮曹判書入侍出榻敎命書傳敎曰未下直閫帥當日辭朝禮曹判書閔鍾顯曰各陵寢風落木摘奸史官宣傳官書啓風落木之減報殆乎無處不然而小松雜木一一論勘有違法意姑就書啓中二十株以上考準於陵官所報則昌陵令柳範休減報爲九百九十二株厚陵參奉李鎭祜減報爲一百七十四株翼陵參奉金履禮減報爲一百二株明陵參奉李得養減報爲七十三株獻陵令崔粹絅減報爲六十四株思陵參奉韓啓重減報爲五十一株貞陵參奉尹象基減報爲四十六株齊陵參奉朴善浩減報爲三十五株愍懷墓守衛官鄭漢喆減報爲四十二株懿昭墓守衛官尹溥減報爲三十五株矣風落木之不爲從實修報以致現露於摘奸時者萬萬駭然所當重勘而此與本律中偸斫不摘發者稍異未有的當可據之律名何以爲之乎上曰今番風落木摘奸之執頉異於偸斫被捉有難直勘以通編本律矣渠輩今番之罪一則曰漏報二則曰瞞報漏報固無情瞞報卽故犯也當於漏與瞞間區別定罪而拿問渠輩孰不以漏報爲對乎然則事近戲劇律無定據莫如分等處分之爲可其中昌陵齋郞之漏報雖近千株而已報株數亦過六百則似由於不能別白計數而然不可不嚴問勘處當該齋郞竝令該府嚴問捧口招以聞其餘五十株以上諸官一竝削其仕日雖於更滿仕日未經一番摘奸則勿許遷轉參上官則亦依此爲之事分付銓曹可也出擧條鍾顯曰各陵風落木皆報臣曹而英陵令朴敦浩參奉趙鎭順寧陵別檢許栮參奉金世淳初不報來而現發於史官摘奸時者事極可駭竝拿問處之何如上曰依爲之今聞史官之言不報由於渠輩之昧例又由於道伯之誤訓當該道臣從重推考在近陵則足可寬恕而道里稍遠摘奸甚闊似此現發之時宜用加倍之律待其拿囚捧供區別出入番勘罪以懲日後可也出擧條鍾顯曰風落木匿報者已蒙處分而至於犯斫不摘發之陵官則明有通編所載律文矣厚陵令金愚參奉李鎭祜斫根被捉之數爲一百七十六株而或斫樑或鑿槽而被捉者多有大株揆以法意萬萬痛駭獻陵令崔粹絅參奉尹致猷斫根捉株數亦多事當竝以本律施行而兩陵陵官亦當依法典科治故敢此仰達矣上曰依爲之厚陵官事道里旣遠其所守護之恪勤宜有倍於近地陵寢而不禁私斫至於此多斫樑鑿槽至入於摘奸之行無論躬犯與不察出番與入番其爲罪一也竄配卽金石之典渠何敢辭乎卽令該府拿來捧供考律勘罪獻陵官事幅圓闊大些少執頉容或可恕況斫根則新舊相雜株數則大小或混與其汰職當令渠輩贖罪執頉斫根徐徐區處後使之報來草記則更當摘奸矣渠輩則爲先亦皆削仕用右例事分付可也出擧條命先退鍾顯頤之行恁退出命書榻敎曰下直閫帥入侍賤臣承命出傳與東萊水使李普漢偕入仍命書傳敎曰此人爲鷄林之六代孫至今沈屈不但可惜記昔衛班之一日之內特敎陞資特除守令之擧卽所仰覩者于今三十餘年之後始爲閫帥而年已過七十何其潦倒之甚見其精力尙强而邊閫則似難黃海水使相換上曰王大妃殿進御行濕流氣飮前方中蒼木赤伏苓減五分威靈仙澤瀉減三分去木通自今日一貼式煎入出榻敎仍命退諸臣以次退出
정조 18년
行都承旨沈煥之坐行左承旨沈晉賢坐直行右承旨金履成坐直左副承旨徐榮輔內閣直右副承旨李羽晉坐同副承旨洪義浩坐注書鄭文始仕一員未差假注書申星模仕直事變假注書尹東壽仕
정조 18년
洪義浩啓曰大司憲未差執義李秉喆掌令鄭景祚持平李允行牌不進掌令李景溟在外持平洪秉臣傳旨未下監察茶時之意敢啓傳曰知道
정조 18년
徐榮輔啓曰明日誕日相値視事頉稟之之意敢啓傳曰知道
정조 18년
傳于沈煥之曰都承旨入侍
정조 18년
洪義浩啓曰合辭闕啓事甚未安今日政新除授兩司諸臺竝待下批牌招未肅拜大司諫兪漢謨一體牌招何如傳曰允
정조 18년
有政吏批判書李致中牌不進參判黃昇源進參議未差行都承旨沈煥之進啓曰判書李致中服制參議未差小臣獨政未安何以爲之敢稟傳曰仍爲之以具㢞爲知敦寧刑曹判書李在學仍任事承傳
정조 18년
兵批判書具庠進參判柳誼病參議朴宗甲病參知兪漢寧入直右副承旨李羽晉進副護軍李海愚許晊申大尹副司直李聖圭韓致應李瑞朝副司果李元八李東宇同知朴再福以上竝單付
정조 18년
吏曹口傳政事檢閱吳泰曾
정조 18년
以兵曹草記景福宮松木偸斫罪人李濟臣嚴勘草記傳于李羽晉曰低墻低於樊圃風落柯枝之偸去不是異事隣居班賤煖突之資非墻內之松何以禦冬此豈草記之事乎向於拱抱株松之斫斷由門出入何以闔眼今番有此草記致煩酬應卿之事萬萬駭然此草記令政院洗草李濟臣放送此後低墻東西南北所居人戶之枝葉偸去者看其顔私惟意操縱忽地公然來報則當該衛將越料此必中官先爲來告之故衛將相機弄發而然其在嚴內外之意尤爲痛駭當該衛將嚴處次爲先汰去當該中官等亦爲嚴治次令內侍府拘留此後更或有符同枚報衛將本曹習陣日捉去決棍二十度汰去可也
정조 18년
洪義浩以義禁府言啓曰慶尙道昌寧縣定配罪人徐有聞移配於河陽事命下矣徐有聞仍前罪目依例發遣府羅將自昌寧縣執捉仍令押送于河陽縣之意敢啓傳曰遣羅將分付道臣定營校送之配所事分付可也
정조 18년
甲寅九月二十一日辰時上御重熙堂都承旨左副承旨入侍時行都承旨沈煥之左副承旨徐榮輔記事官鄭文始記注官金良倜承膺祚以次進伏訖上命煥之書傳敎曰詞訟劇任不可曠官在外判書許遞前判書李在學仍任牌招察任上曰前翰林吳泰曾蕩滌敍用口傳還付牌招入直出榻敎命榮輔書傳敎曰本府體貌與兩都自異今番則考券於內閣尤當拔例詩賦各取三人仍以爲例考講取二人今番則勢難上來應講以製述充其數本府試取時有應講者則應講不然留其窠如値上來考試之時用今番例以存京鄕輕重之別事知悉仍命退承史以次退出
정조 18년
行都承旨沈煥之坐行左承旨沈晉賢坐行右承旨金履成坐直左副承旨徐榮輔內閣直右副承旨李羽晉坐同副承旨洪義浩坐直注書鄭文始仕一員未差假注書申星模仕直事變假注書尹東壽任
정조 18년
王大妃殿惠慶宮中宮殿元子宮內閣政院玉堂口傳問安答曰知道
정조 18년
洪義浩啓曰大司憲未差執義李秉喆掌令鄭景祚持平洪秉臣李允行傳旨未下掌令李景溟在外監察茶時之意敢啓傳曰知道
정조 18년
徐榮輔啓曰明日國忌正日相値視事頉稟之意敢啓傳曰知道
정조 18년
諭諸道道臣綸音王若曰今朝卽予誕彌之辰也仰而祝慶是年愈深俯而祈永是日愈摯是年是日惓惓於爲生民懷保之爲愈切焉者何者諸路穡事七月旱八月風勃然者靡然近海門數十里地水之所蕩𤁧禾稼綿絮皆爲之鹹鹺望哺之民情不待收獲庶能領略自是以後其謂予食甘而寢安否耶予爲民父母於其拯之濟之救之活之又從而安奠之策昕夕念玆跬步念玆紓吾民力裕吾民財之諸般云爲方寸之間憧憧往來誠之所到且透金石氓雖蚩蚩亦孔之神意者一點靈犀照遍八方然朝廷自有格例擬待道伯之分等陳聞將有以措處而近聞於筵臣諸路道臣以明年之異於他年不敢議到於賙賑二字云何其昧於道理乃爾明年卽朝家千載一値之無前慶會也凡所以與吾民同其樂者顧何如也如我殿宮呼嵩而稱慶進號而闡美奉觴而上壽當是時也使彼上所謂望哺之百萬生靈不飢不寒回嚬伊笑欣欣相慶於遠邇蔀屋之下然後昔年晠德曁慈覆陰功始可曰一分宣揚亦可以有說於親心爲心邦本爲本之至意也祝慶在此祈永在此此理皎然明甚天保九如之詩古人所以頌祝君父者而必曰群黎百姓徧爲爾德鄒聖之責難於君亦必曰獨樂樂孰如與衆樂樂而今之人之引君當道何如是一切相反也若使彼說得行不能盡力於備豫之道致有匹夫匹婦之失所瑣尾焉用方伯守宰爲哉諸路道臣咸須諦悉詳加聽察於民情緩急苟其至窮無依莫之自活者冬而計口抄飢春而發倉賑乏其各準式而爲雖然賑之不以道是不賑也竊觀年來賑規太半是料販將無作有有似乎幹局而考其中則流毒平民貧富俱困予則曰料販之害甚於歉荒今番則賑績雖冠於一路其跡絲豪涉於料販而舞弄者該邑守宰不問多少當從贓汚之律懸法象魏罔敢或干勤與不勤犯與不犯欲使衣繡之虎分路執斧而行勉之哉日前以毋或諱災另飭諸道而餘意亘中又此申申還穀身布之不得不停退者不得不代捧者細量民勢分等啓聞此疆爾界之區分莫要於抄戶矧在明年尤合均施預令當賑處小夫民人知此切勿抱携之四以待賙賑之期含哺如樂歲同我太平民之不飢是予之飽民之不寒亦予之暖民之不飢不寒是之謂上瑞朝將承安於殿宮整衣待曙先敷十行於卿等
정조 18년
傳于李羽晉曰聞於畿伯之言道路以行部不遠幾皆修治云道路摘奸騎郞事知兼司僕排設司鑰等出去除之道路摘奸亦爲除之事分付
정조 18년
徐榮輔以禮曹言啓曰傳曰秋幸之尙稽以待秋事之滌場矣今年卽聖祖光御之年也此月卽聖后誕彌之月也月固年年重回歲則難逢是年是月之拜陵情禮卽然今年陵謁當行於明陵仍行親祭令該曹今月內擇吉事命下矣卽令日官池日賓推擇則今九月二十四日拘忌二十五日二十六日二十七日二十八日二十九日俱吉三十日拘忌云以何日定行乎敢稟傳曰以二十八日爲之局內諸陵遣大臣攝行昌陵弘陵亦爲遣大臣攝行可也
정조 18년
徐榮輔以禮曹言啓曰今此大殿誕日陳賀所封箋文中慶尙左兵使李潤謙鐵原府使任聖說以應封官兼別軍職故各爲封箋矣一體看審捧入之意敢啓傳曰知道
정조 18년
洪義浩以兵曹言啓曰今此明陵幸行時何營軍兵隨駕何營軍兵留都而而禁軍及馬步軍以幾番幾哨磨鍊乎敢啓傳曰以訓局步軍十三哨馬兵三哨御營軍四哨騎士二番爲先後廂禁軍三番隨駕禁衛營留陣今番出還宮留住碑閣時畿營擧行依少住時例爲之事令廟堂關飭而軍兵等炊飯令隨駕營門詳問軍情例爲之到碑閣待天明發行隨駕營單擺開依例爲之還宮時先後廂路上留駐從便炊飯事分付可也
정조 18년
洪義浩以兵曹言啓曰乙巳年明陵幸行時侍衛全數磨鍊而近年連以兵曹摠府堂郞各一員五衛將二員武兼六員隨駕矣今番則何以磨鍊乎敢稟傳曰依近例爲之可也
정조 18년
洪義浩以兵曹言啓曰在前幸行時挾輦軍四百名餘軍二百名替代而乙巳年明陵幸行時挾輦軍四百名餘軍一百名替代丁未年三百名餘軍一百五十名擧行矣今番則何以爲之乎敢稟傳曰挾輦軍二百名餘軍一百名爲之可也
정조 18년
洪義浩以兵曹言啓曰在前幸行時十里外斥候伏兵及傳語軍守摠兩營各隨地方擧行而乙巳年明陵幸行時傳語軍外斥候伏兵置之丁未年斥候伏兵傳語軍減數擧行昨年元陵幸行時斥候數處及傳語軍比常例差減擧行伏兵除之矣今番則何以爲之乎敢稟傳曰依昨年例爲之可也
정조 18년
洪義浩以兵曹言啓曰在前幸行時弘化門外留都守摠兩營輪回爲之而昨年元陵幸行時守禦廳擧行矣今番則兩營中以何營磨鍊乎敢稟傳曰摠戒廳爲之可也
정조 18년
洪義浩以兵曹言啓曰近年連以先廂步軍一哨晝停所作門矣碑閣所留駐時依此擧行何如傳曰允
정조 18년
洪義浩以司僕寺一二提調意啓曰今此明陵展謁敎是時追慕峴碌磻峴道路險峻處依前例臨時啓稟以人夫奉駕之意敢啓傳曰知道
정조 18년
洪義浩以司僕寺一二提調意啓曰今此明陵展謁敎是時各差備入把馬磨鍊別單書入之意敢啓傳曰知道
정조 18년
洪義浩以兵曹言啓曰陵行回鑾後隨駕軍兵犒饋近年連以乾物分給矣今亦依此擧行何如傳曰允
정조 18년
甲寅九月二十二日辰時上御便殿時原任閣臣入侍時左副承旨徐榮輔記事官鄭文始記注官金良倜記事官吳泰曾領議政洪樂性原任提學蔡濟恭金憙李秉模檢校直提學徐有防金載瓚直提學徐龍輔鄭大容原任直閣鄭東浚尹行恁檢校直閣南公轍以次進伏訖樂性等曰臣等逢此聖節而今年邦慶可謂無前大慶曷勝忭賀之忱矣日氣和暢聖體若何上曰一樣矣樂性等曰王大妃殿氣候若何上曰一樣矣樂性等曰惠慶宮氣候若何上曰一樣矣樂性等曰元子宮氣候若何上曰好在矣濟恭曰人瑞錄進箋以今二十五日涓吉而前大提學洪良浩旣製箋文又以耆社之臣適在罷職之中將無以進參合有收敍之道故敢此仰達矣上曰依爲之出擧條命書傳敎曰秋幸之尙稽以待秋事之滌場矣今年卽聖祖光御之年也此月卽聖后誕彌之月也月固年年重回歲則難逢是年是月之拜是陵情禮卽然今年陵謁當行於明陵仍行親祭令該曹今月內擇吉而晝停依近例黔巖碑閣少住以此分付植炬只於出宮晝停爲之凡係用民力亦依近例儲置米會減此時諸道驛馬不可如例徵來皆以本寺馬立把事分付司僕亦令兵曹知悉仍命退諸臣以次退出
정조 18년
行都承旨沈煥之坐行左承旨沈晉賢坐行右承旨金履成坐左副承旨徐榮輔內閣直右副承旨李羽晉坐直同副承旨洪義浩坐直注書鄭文始汰去一員未差假注書具得魯仕直徐俊輔仕事變假注書尹東壽仕
정조 18년
以大司諫兪漢謨正言鄭魯榮執義李秉喆掌令鄭景祚持平李允行牌不進罷職傳旨傳于洪義浩曰只推
정조 18년
李羽晉啓曰今此明陵幸行時何大臣留都乎敢稟傳曰領相留都領府事同爲留都
정조 18년
傳于洪義浩曰同副承旨入侍
정조 18년
傳于徐榮輔曰明日人瑞錄進箋當於便殿親受令該曹知悉
정조 18년
傳于沈煥之曰當該注書汰去
정조 18년
注書鄭文始汰去代以具得魯爲假注書
정조 18년
沈煥之啓曰假注書申星模身病猝重勢難察任今姑改差何如傳曰允
정조 18년
沈煥之啓曰前假注書徐俊輔仍察廳任何如傳曰允
정조 18년
傳于李羽晉曰都摠管柳戇年老勢難行公許遞近來番次崔東岳李性默自當爲諸僚之代役萬萬駭然一倂遞差亦令該曹口傳差出待下批牌招省記
정조 18년
兵曹口傳政事閔鍾顯趙宗鉉黃昇源爲都摠管徐邁修爲副摠管
정조 18년
摠管前望單子入之李鼎運落點
정조 18년
沈煥之啓曰吏曹郞廳來言臺諫有闕政事取稟傳曰當日爲之
정조 18년
洪義浩以吏曹言啓曰今此親臨人瑞錄進箋時捧函官中時無職名人員令該曹口傳付軍職何如傳曰允旣命以進箋人子孫之入來者塡差矣其中前奉事鄭文綏則甄用事筵敎已久尙不收用今日政陵官窠擬入前參奉金宗善以淸原奉祀孫尙無職名待窠卽爲甄復如重臣邊得讓尹坊金尙集申思運鄭景淳柳戇丁範祖時無職名人之率入者云有滿年限之子孫云乎詳問草記可也
정조 18년
有政吏批判書李致中服制參判黃昇源進參議未差行都承旨沈煥之進啓曰判書李致中服制參議未差小臣獨政未安何以爲之敢稟傳曰仍爲之林蓍喆爲大司憲洪檍爲分內醫提調鄭文綏爲厚陵參奉開城府分敎官單趙有憲
정조 18년
兵批判書具庠進參判柳誼病參議朴宗甲入直參知兪漢寧病右副承旨李羽晉進以安相文爲景福將尹範喆爲訓鍊僉正金㷞爲水原中軍同知二單李周爀李景光副司直洪良浩丁範祖洪明浩副護軍尹在醇以上竝單付
정조 18년
以文兼望筒傳于李羽晉曰飭已施敍用仍任明日隨入差代望筒勿施
정조 18년
兵曹口傳政事判府事單洪良浩
정조 18년
傳于李羽晉曰旣欲人其人則豈可苟且彌縫乎近日名雖入直所謂伴直者有口無言之一二僚員而已其爲駭然莫甚於此諸摠管一倂記過本番外皆爲省記待下敎替直副摠管李周爀別軍職差下使之當刻內現身罰番摠管出直後入直於別軍職廳事分付別軍職廳故事有新除者則例有新差試射而今番則名以別軍職原任者自將臣以下皆進參萬一遲滯一倂嚴棍次記過待令
정조 18년
傳于李羽晉曰新差別軍職試射例以內試射擧行試官不爲差出今番則難用內試射例而兵判訓將御將爲試官使之待令差備官不爲待令當刻內擧行萬一遲滯當嚴處各別嚴飭
정조 18년
以摠管省記傳于李羽晉曰今則旣皆省記可謂妥帖名雖衛職皆是卿宰則妥帖之後當示禮使之意諸摠管記過竝分揀旣入一院將宿一院亦何必多日爲哉別省記摠管依例替直摠管李周爀亦令依例移直別軍職廳兼帶摠管之任許遞使之專意察任
정조 18년
李羽晉以禮曹言啓曰厚陵昌陵寧陵官員等令該府拿問處之事命下矣莫重陵寢不可暫時曠直依前例假官差送以爲替直後就拿之地何如傳曰允
정조 18년
李羽晉以備邊司言啓曰進賀使拜表在於十月十三日冬至使拜表在於十月十九日其間不過爲五六日矣京畿兩西驛馬及方物載持副馬無以容旋爲弊不些云日字如無變通之道則莫重使行不可以三道之弊有所進退而近來冬至使之發行差早蓋欲趁參於年終宴也進賀使旣已先發可以趁參則節行之差退少無所妨拜表吉日更令該曹限以十月晦日推擇何如傳曰允雖於來晦拜表豈可未及於參宴之時乎以此預爲分付使行可也
정조 18년
李羽晉以兵曹言啓曰闕內入直訓鍊都監局別將把摠哨官及內三廳將守門將禁衛營把摠哨官等番單子每中日入啓受點矣今此幸行相値勢難入啓受點依例回鑾翌日入啓受點分所單子待受點卽爲書入巡將監軍以今九月二十七日受點人員二十八月至使之仍察之意敢啓傳曰知道
정조 18년
李羽晉以兵曹言啓曰留都營狀啓例爲付撥而或有時急之事則京畿驛馬待令事曾有定式矣今亦依此例擧行何如傳曰允
정조 18년
李羽晉以兵曹言啓曰今此幸行時侍衛禁軍不可不點擇以行矣各番禁軍中新受馬及病蹇不能致遠之類依例推移替直之意敢啓傳曰知道
정조 18년
李羽晉以兵曹言啓曰今此明陵幸行時諸道驛馬不可如例徵來皆以本寺馬立把事分付司僕亦令兵曹知悉事命下矣今此幸行時各差備所把驛馬不可不應把處外竝減省別單磨鍊以入而本曹驛馬外不足之數依定式京畿驛馬十五匹補把事分付本道之意敢啓傳曰知道
정조 18년
李羽晉以訓鍊都監言啓曰各軍門軍色從事官如有可以請仍之人草記請仍事曾有傳敎矣本局前從事官李相璜熟諳事例且當幸行仍任從事官何如傳曰允
정조 18년
沈晉賢以賑恤廳言啓曰西部聚賢洞契任掌金宗輝今月二十一日本洞路傍得一歲遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 18년
甲寅九月二十三日辰時上御重熙堂左副承旨京畿監司入侍時左副承旨徐榮輔假注書具得魯記注官金良倜記事官吳泰曾京畿監司徐龍輔以次進伏訖上命書傳敎曰宗班之謀避入番尤爲可駭安春君西淸君摠管之任爲先改差一員前望單子入之一員同爲口傳差出待下批竝卽牌招入直又命書傳敎曰今聞畿伯言東西道行部皆未爲之云若於陵幸後發行則將致來月旬後年分狀啓之遲滯大關民弊還宮後承旨一員奉審東道各陵光陵奉審還路楊州牧都試與牧使眼同試取以來又一員還宮時微稟後奉審西道各陵以來旣奉審處勿爲而只於恭陵順陵溫陵長陵昭寧園綏吉園奉審以來仍命退諸臣以次退出
정조 18년
甲寅九月二十三日辰時上御重熙堂同副承旨入侍時同副承旨洪義浩假注書申星模記注官金良倜記事官吳泰曾以次進伏訖上曰明日人瑞錄進箋當於便殿受之而正時以午時定之可也命書榻敎曰明日殿座時別雲劍兵曹判書入直兵曹摠府堂上外皆除之又命書判付訖命退承史以次退出
정조 18년
甲寅九月二十三日午時上御春塘臺別軍職試射入侍時右副承旨李羽晉同副承旨洪義浩假注書具得魯記注官金良倜記事官吳泰曾試官兵曹判書具庠訓鍊大將徐有大御營大將李敬懋都摠都事李成德李顯道以次進伏訖上曰父子有試官應避之嫌訓禁兩將退去可也上曰趙岐別軍職加差下使之先試射後現身可也射訖上曰前排入之李石求已記過待令拿入可也石求拿入上曰旣有禁令卽是不忍聞之敎故雖臺臣但陳收還之請不敢提李周爀三字況爾以如蠅之微敢發去廳之說爾聞筵敎而故犯乎果不知而然乎爾旣犯一律故親臨問之速爲仰奏可也石求曰臣果不知而犯此死罪惶隕之外無他仰達矣上曰雖謂不知亦犯次律依法決棍可也石求決棍至二十度上曰李石求旣已勘罪削名於別軍職可也石求拿出命羽晉書榻敎曰新除授摠管肅拜如是遲滯一竝記過待令庠曰在前陵幸時若値兩營新番軍上來則十里內斥堠伏兵及各處入直替代之節以新番軍磨鍊弘化門入直禁衛軍勿爲替代矣今番適當禁營新番軍上來之時新舊番軍兵竝爲留都斥堠伏兵訓局軍及禁營新番軍定送而弘化門銅龍門入直軍依近例勿爲替代何如上曰依爲之出擧條仍還內諸臣以次退出
정조 18년
行都承旨沈煥之坐行左承旨沈晉賢坐直行右承旨金履成坐左副承旨徐榮輔坐右副承旨李羽晉坐直同副承旨洪義浩坐注書鄭文始病一員未差假注書具得魯仕徐俊輔仕直事變假注書尹東壽仕
정조 18년
洪義浩啓曰大司憲林蓍喆執義李秉喆掌令鄭景祚持平李允行牌招啓辭未下掌令李景溟在外持平洪秉臣傳旨未下監察茶時之意敢啓傳曰知道
정조 18년
徐榮輔啓曰明日經筵取稟傳曰停
정조 18년
李羽晉啓曰禁衛營將官來言今日本營軍兵日次私習云矣敢啓傳曰後日次爲之
정조 18년
李羽晉啓曰御營廳將官來言今日本廳軍兵日次私習云矣敢啓傳曰後日次爲之
정조 18년
徐榮輔啓曰今二十八日明陵親祭祭文當爲製進藝文提學金載瓚待明朝牌招何如傳曰允
정조 18년
以都摠府寶劍望筒傳于李羽晉曰贊禮進去及懸頉摠管許遞與未差之代前望單子入之待下批牌招察任
정조 18년
以都摠府侍衛望筒傳于李羽晉曰待差出修正以入
정조 18년
摠管前望單子入之都摠管崔東岳副摠管李性默李集斗落點
정조 18년
兵曹守宮大將鄭昌順
정조 18년
以禁衛營下番軍賞試射退行單子傳于李羽晉曰瑞蔥臺係是內試射本營賞試射依例設行
정조 18년
以御營廳下番軍回糧木分給單子傳于李羽晉曰瑞蔥臺係是內試射本營賞試射依例設行
정조 18년
傳于沈煥之曰政官牌招開政
정조 18년
李羽晉以禮曹言啓曰今此昌陵遣大臣攝行祭享時祭物當爲前期熟設而本陵令柳範休參奉朴宗臣方在拿命中看檢無人不可不卽速變通其代卽令該曹口傳差出以爲備員擧行之地何如傳曰今政卽爲差代而捧供如有可恕之端卽爲復職調用可也
정조 18년
有政吏批判書李致中服制參判黃昇源進參議未差行左承旨沈晉賢進啓曰參判李致中服制參議未差小臣獨政未安何以爲之敢稟傳曰仍爲之以鄭柱爲昌陵令具悌元爲參奉李周顯爲文川郡守兵批判書具庠病參判柳誼病參議朴宗甲入直進參知兪漢寧病右副承旨李羽晉進副司正李晩亨
정조 18년
兵曹口傳政事訓鍊副正單趙岐
정조 18년
沈煥之以吏曹言啓曰重臣邊得讓尹坊金尙集申思運鄭景淳柳戇丁範祖時無職名之人率入者云有滿年限之子孫云乎詳問草記事命下矣問于諸重臣家則邊得讓子幼學相岳年四十一尹坊子幼學弘鎭年四十五金尙集子幼學裕鎭年三十四思運子幼學年三十四丁範祖子幼學若衡年四十云而鄭景淳孫耆容柳戇子鼎養俱未滿年限云矣敢啓傳曰其中年滿人書之承傳冊次次收用可也
정조 18년
沈煥之以內醫院都提調提調意啓曰駞駱粥自十月初一日當爲封進依前例擧行預爲分付司僕寺之意敢啓傳曰日氣尙溫待日寒更稟
정조 18년
洪義浩以承文院都提調意啓曰院製述官丁俔祖改差代前學官李晩亨差下付軍職冠帶常仕何如傳曰允
정조 18년
沈晉賢以戶曹言啓曰臣頤之與佐郞李羲雲進詣慶熙宮差備內及內各司依節目眼同看審則慶善堂南行閣椽木一箇腐傷故使之卽速修改而此外無頉處之意敢啓傳曰知道
정조 18년
沈煥之以宗親府有司堂上意啓曰今此明陵幸行時宗臣每品當爲備員抄啓而老病人外只是四員以此數依近例隨駕之意敢啓傳曰知道
정조 18년
甲寅九月二十四日卯時上御便殿人瑞錄進箋親受入侍時行都承旨沈煥之行左承旨沈晉賢行右承旨金履成左副承旨徐榮輔右副承旨李羽晉同副承旨洪義浩假注書具得魯徐俊輔記注官金良倜記事官吳泰曾耆老堂上洪樂性蔡濟恭具允明李敏輔洪檍洪良浩金持默趙瑍邊得讓洪秀輔尹坊金尙集申思運鄭存中韓光綮柳戇進箋如儀上曰今日卿等奉五十億之壽來獻予元子予心欣悅如何可言樂性等曰以昨夜雨勢觀之似無開霽之望而曉來天氣和暢日候淸朗若有造物者所相此豈臣等之幸實亦千千萬萬無疆之慶伏不任欣賀之至上曰今日入侍皓髮盈庭兒齒擎冊而摠計子若孫之率入者則優過百餘人今日之擧可謂太平盛事矣濟恭曰今日耆臣在外者數三人外盡皆登筵而又其職品皆是判書以上矣人瑞錄之七萬餘人已是人瑞而以今日進箋者觀之實是往牒所罕有之瑞矣自古壽考之比必稱周文而今日之盛可以匹美於成周矣上曰今日事實是稀貴之事而卿等亦皆康旺拜跪周旋無異於中年以上之人亦甚嘉悅矣于時元子宮侍坐諸臣欣欣仰瞻樂性等曰臣等以耆社之臣手擎人瑞之錄親進箋文摠厥壽五十餘億獻我聖上及元子宮蹈舞之忱愛戴之情一日兩伸伏庸欣賀上曰卿等以人瑞中人奉人瑞之冊以進箋文而予乃親臨便殿元良又在傍同受今日之擧可謂盛矣日氣之開霽淸朗尤豈不奇異耶樂性等曰今日之擧求之往牒亦未有此等盛觀矣上曰耆臣孫曾中兒輩使之進見於元子可也諸兒以次進拜於元子宮元子宮次次問年歲及誰某之孫仍以五花糖囊子之屬賜給諸兒皆欣欣拜受上曰今日以卿等之入來慈宮略設少饌卿等各醉飽以賁今日之樂也仍命宣饌於耆臣人各一床上曰卿等須各率子若孫曾同爲醉飽而此宴卽稀貴之宴也可裹者裹去歸與妻孥共之可也樂性等曰今日臣等醉飽珍饌而又令歸共一室感祝萬萬今日之樂實不勝手之舞之足之蹈舞之忱也上曰綾恩君筋力之康健無減於頃年進箋時誠貴矣今日之五世登筵亦是稀貴中尤稀貴之事矣未知古亦有是否允明曰臣家之蒙被恩造與天無極而今日之五世登筵亦莫非造化生成之澤不勝感祝上曰具悌元之使之以帽帶登筵予意有在旣曰四世立朝云則當有信令之道矣仍命書傳敎曰今日耆臣進箋也見綾恩君五世登筵四世立朝在古則稀罕於今爲吉祥當有示意之擧立朝則雖四世其長孫尙在儒生幼學具悌元令該曹口傳筮仕仍令當日肅拜允明曰今日之擧實出廣慶飾喜之擧諸臣皆莫不蒙被恩渥而至於德之厚恩之至若遍臣家感祝云云猶是例語顧何以圖報萬一乎上曰重臣李敏輔之筋力無異少年誠貴矣而其孫三人亦皆俊秀可謂多福之人矣兩子今皆擢第而三孫必當次第爲之一門福祿何其壯耶敏輔曰臣之兩子之占科已切僥倖之戒而華衮之褒又及於癡孫渠輩何敢當之耶上曰今日之擧不可無志喜予當先書一句耆社諸臣與率入之子若孫曾各以御製韻分排字數俾爲賡進而雖六七歲兒輩亦使之錄名可也濟恭曰卽席賡進則排韻甚難退出後各各製進似宜矣上曰然矣卿等各各做出送于重臣李敏輔使之釐正書入承史閣臣及侍衛諸臣以律詩製進卿等則以古詩製進也樂性等次次進拜於元子宮元子宮亦答拜樂性等曰元子宮周旋拜揖動中節文岐疑之容儼若天成伏不任歡祝萬萬臣等逢此千一之會宜獻萬億之壽願行三呼之禮以效一日之祝矣上曰好矣樂性等與侍衛諸臣三呼千歲千千歲上曰今日之擧可謂昇平盛擧而卿等手擎人瑞之錄口呼千千之年以獻我元良如此勝事殆若古今之初有矣諸臣皆得醉飽欣欣歡歡上曰耆臣次次率子孫先退上曰耆臣子孫中年限已滿者令該曹訪問草記仍命退諸臣以次退出
정조 18년
甲寅九月二十四日午時上御集福軒左副承旨入侍時左副承旨徐榮輔假注書徐俊輔記注官金良倜記事官吳泰曾檢校直提學徐有防原任直閣尹行恁以次進伏上曰今日耆臣進箋可謂不恒有之盛擧矣有防曰太平盛擧不勝欽仰而雖以人瑞錄中所載耆老觀之壽域之盛未有如今時者也命書傳敎曰御定人瑞錄之活印亦出於祝慶祈永之意也進書禮行監印閣臣檢校直閣徐榮輔大鹿皮一令賜給檢閱吳泰曾上弦弓一張賜給累朔效勞之爲首卽計士也與活印監董人令該曹米綿施賞員役工匠亦爲分等施賞上曰初仕中首仕人次次序陞後承傳調用出榻敎行恁曰陵幸時陪從百官啓下外名以進排加外進去各司有詳問以奏之命矣典設司以香幕排設長興庫以席子紙物進排紫門監以御奉床陪進濟用監以御揮巾盥洗巾進排軍器寺以弓矢進排各該官員或前期出往或混參陪班云尙衣院官員則以御衣襨陪進亦爲隨往云矣上曰此不過爲渠輩一時好事轉相爲例仍爲無例之例而貽弊於貢人不些所爲可駭此所以令本司査問者也旣不入於吏兵曹單子則焉敢私行乎設有進排之事亦不微稟而進去者亦爲駭然自今嚴禁此後吏兵曹啓單外進去者隨現官員施以違制之律事分付吏兵曹及各該司亦令政院載之該房故事可也出擧條仍命退諸臣以次退出
정조 18년
行都承旨沈煥之坐行左承旨沈晉賢坐行右承旨金履成坐直左副承旨徐榮輔坐右副承旨李羽晉坐同副承旨洪義浩坐直注書鄭文始病一員未差假注書具得魯仕徐俊輔仕直事變假注書尹東壽仕
정조 18년
藥房提調徐有防副提調沈煥之啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 18년
兵曹口傳政事鄭學耕爲宣傳官
정조 18년
洪義浩啓曰合辭許久闕啓事甚未安除在外傳旨未下外未肅拜兩司諸臺竝卽牌招何如傳曰允
정조 18년
以注書鄭文始汰去傳旨傳于洪義浩曰分揀
정조 18년
傳于沈煥之曰未肅拜行首宣傳官改差令該曹口傳差出
정조 18년
兵曹口傳政事李商一吳載重爲宣傳官
정조 18년
以大司諫兪漢謨正言鄭魯榮牌不進罷職傳旨傳曰只推
정조 18년
以鄭取善囚單子傳于洪義浩曰鄭取善事多有莫曉者製雖不工講亦如許者萬萬痛駭冬節不遠冷獄非可論府內保囚限三冬四書三經中一書式能講後姑放應試如不純通更囚雖至來年純通前勿放以懲渠處事甚礙眼之習如是下敎之後又不知懼依舊不悛則當奪其紅牌削其科第濟州牧水軍充定令牧使捧講純通然後狀聞給其牌復其榜命令當信此豈一時飭勵之敎乎以此分付近日所謂經學不爲留意之輩觀勢亦當用此律俾各知畏無敢放心
정조 18년
司僕寺明陵展謁敎是時各差備入把馬單子判付內此後外道驛馬不爲徵來之時依此定式爲之爲旀兵曹馬段置只以京驛馬入把時依今番書下定式擧行分付爲良如敎
정조 18년
沈煥之以吏曹言啓曰本曹堂上隨駕官當爲書入而判書李致中服制未盡臣昇源以兼帶摠管寶劍進參議未差何以爲之敢稟傳曰判堂之淸齋隨駕事理當然此草記還給政院之不卽警咳致煩筵敎該房承旨推考可也
정조 18년
吏曹口傳政事尹寅基爲文川郡守
정조 18년
徐榮輔以奉常寺都提調意啓曰東籍親耕田所種稻豆太皮䅯黍四種今九月晦間當爲成熟之意敢啓傳曰攝刈
정조 18년
李羽晉以備邊司言啓曰前因傳敎船稅及鹽盆漁箭白徵之弊釐正之意行會諸道矣卽見江原前監司沈晉賢狀啓則以爲船隻與鹽盆揮罹漁箭可以改造者改造白徵者頉給新造之隱漏者從實査得而較準於壬子元摠則歙谷等五邑稅錢不足爲二百八十三兩零杆城等三邑比之元摠加爲一百十二兩以此加數充彼不足則實未充爲一百七十二兩零而莫重稅額有不敢輕議減數請令廟堂稟旨分付矣船稅之一付道臣無論比摠與否從實頉給之敎德意藹然可感豚魚今於狀聞之後以其未充元摠不爲許施有非仰體之道竝與鹽盆漁箭之稅特爲依狀請施行海業雖曰漸不如古營邑若能悉心擧行此減彼加豈有未準其摠之理而恩敎一下輒以減摠爲事若此不已則大關後弊揆以事目寧不萬萬未安至於鹽盆漁箭白徵之弊其時下敎令道伯往復該堂斯速釐正則不此之爲混同擧論於船稅者尤未免不審該道臣沈晉賢從重推考今年雖以莫大之特恩有減摠此後則各別惕念白徵及隱漏之類一一査括隨卽論報於該廳使稅額無縮民力有紓毋或從他現發營邑抵罪之意嚴飭分付何如傳曰允卽爲行會可也
정조 18년
李羽晉以壯勇營言啓曰本營秋冬等試射時將官將校軍兵等各技優等別單書入之意敢啓傳曰知道